Musica folk

**Musica folk** ye a musica d'alazet popular u tradicional, naixita d'o pueblo. Muitas vegadas as melodías (y mesmo as parolas) son d'autor desconoixito. En atros casos, naixen nuevas melodías feitas con instrumentos tradicionals, que tamién se fan populars. Y tamién en son as cancions tradicionals apanyatas como millor vei o suyo autor u autors.

A musica folk cabo cuan ye clamata tamién *musica popular*, *musica tradicional* u *musica d'o mundo* ("world music", en anglés).

## A musica folk en Aragón
O folk aragonés actual s'enceta en 1978 con Luis Fatás, Chema Peralta, Pedro Peralta, Pedro Savirón y Ernesto Ángel, os components d'o grupo Chicotén, que rechiroron en os cancioneros aragoneses d'as tres provincias (*Arnaudas* de Teruel, *Mingote* de Zaragoza y *Mur Bernad* de Uesca) ta mirar de rescatar as musicas tradicionals que se facioron en Aragón en os sieglos precedents. Recullioron tamién bella cosa d'instrumentos como gaitas, flautas, acordions, bandurrias, donzainas... y chicotens. D'iste zaguer instrumento prenioron o nombre, que tamién en dioron a o suyo solenco disco.

Eduardo Paz (La Bullonera) publicó un disco, *Del folclore aragonés*, dedicato a Arnaudas, pero o suyo treballo no bi estió guaire espardito.

Dimpués, en os 80 apareixerían Hato de Foces, La Orquestina del Fabirol, Biella Nuei u Cornamusa, cambeando l'esdevenir d'o folk aragonés.

A revolución arribó d'a man de Ixo Rai! en os anyos 90, con o suyo folk "mondongo".

En o folk mas tradicional, s'han feito treballos como Monegros u Camilo, os dos de Biella Nuei; o primer sobre musicas d'ixa redolada y o segundo, dedicato a o donzainer de Las Parras de Castellot Camilo Ronzano y ta la donzaina en cheneral, u como o disco de Noel Vallés; u as cancions de Sobrarbe, interpretatas por La Ronda de Boltaña; os treballos d'Escandallo (Ibdes); o disco Á ixena, gravato en vivo en o Rincón de Goya y cantato en aragonés; os treballos d'os Titiriteros de Binéfar, u de Tresena. Tamién La Birolla en ha feito belún.

Cal cuaternar os treballos realizatos por o Grupo Val d'Echo, os Dulzaineros del Bajo Aragón, Ángel Vergara, Eraje, Fagüeño u l'Asociación de Gaiteros de Aragón. Atro grupo que arrocla musicas aragonesas y de tierras atlanticas (Bretanya, Escocia, Irlanda...) ye O'Carolan, liderato por Miguel Ángel Fraile.

Muitos grupos u cantaires continan a labor d'espardir a musica folk aragonesa, como Prau, Lurte (con Pepín Banzo), Ignacio Alfayé, Déchusban, Borina, A Cadiera Coixa, La Chaminera (con Ángel Vergara), Zarrakatralla Folk, Os Chotos (antis *A Ronda d'os Chotos d'Embún*), Zicután, Olga y los Ministriles, Cierzo de albada, Gaiters de Chaca, Boira preta, Banda de gaitas de boto, Astí queda ixo!, Gaiters de Morropreto, Chundarata!, A Borina Moncaína, Lobaparda, Tirurirus Free u Xera d'abiento.

## Instrumentos tradicionals aragoneses

* Bandurria.
* Laút.
* Guitarra.
* Guitarro.
* Chiflo.
* Fabirol.
* Donzaina.
* Trompa de Ribagorza.
* Acordión.
* Gaita de boto.
* Chicotén.

## Vinclos externos
*  Pachina sobre o folk d'Aragón
*  A musica folk aragonesa en a ''Gran Enciclopedia Aragonesa''
*  Blog d'a musica folk aragonesa
*  Monografico sobre a musica tradicional aragonesa en a ''Gran Enciclopedia Aragonesa''

## Referencias